दूसरी तरफ सर्वोच्च न्यायालय ने राजनीति के अपराधीकरण पर चिन्ता व्यक्त करते हुए लगभग 100 पृष्ठ का निर्णय जारी किया है जिसमें भिन्न-भिन्न दृष्टिकोणों से इस समस्या पर गम्भीर चिन्ता जताई गई है। अदालत ने यह भी कहा है कि राजनेताओं, उच्चाधिकारियों और अपराधी तत्त्वों के बीच सांठ-गांठ बढ़ती जा रही है जिसका प्रभाव भारत के सामाजिक जीवन पर अनेकों प्रकार से पड़ रहा है। अपराध तन्त्र वास्तव में एक समानान्तर सरकार की तरह कार्य करता है। बड़े-बड़े शहरों में तो अपराध तन्त्र और राजनीति की सांठ-गांठ सम्पत्तियों के उद्योग के रूप में पनप रही है। कुछ वर्ष पूर्व बम्बई में सीरियल ब्लास्ट तथा अन्य आतंकवादी घटनाओं की छानबीन से यह स्पष्ट हुआ था कि केवल सामान्य अपराधियों ही नहीं अपितु उग्रवाद और आतंकवाद जैसी घटनाओं के तार भी उच्च सक्रिय राजनेताओं के साथ जुड़े हुए थे।